Директорът на СЦДП инж. Иван Недков откри изложбата „Подобри гората“, която на 7 април гостува във В. Търново. При официалното откриване на събитието, посветено на Седмицата на гората, присъстваха още инж. Йордан Бобонков, директор на ДГС „Болярка“, инж. Николай Николов Николов, директор на РДГ – В. Търново, председателят на Великотърновския общински съвет Венцислав Спирдонов и др. 
Работата на държавните структури през последните години, както и някои нови нормативни документи, показват голямата загриженост, която се проявява към горите, подчерта в приветствието си инж. Иван Недков. По думите му сечите стават все по-рестриктивни, все по-внимателни и екологосъобразни, а контролът в горите се засилва. Недков припомни, че именно в тази връзка Северноцентралното държавно предприятие въведе някои иновативни разработки в горската система на България. Такъв например е моделът „електронен превозен билет“. Системата за електронно отчитане и проследяване на дървесината от сечището до крайния потребител, вече е въведена на територията и на останалите държавни горски предприятия у нас. 
Благосъстоянието на българските гори обаче зависи и от контрола, който е в правомощията и е упражняван от ИАГ и териториалните подразделения – регионалните дирекции по горите. „Ние сме посветили всяка седмица и месец, и активната част на живота си на гората“, каза пред присъстващите директорът на СЦДП, който в Седмицата на гората отправи поздрав към всички свои колеги. 
Пътуващата изложба остана във В. Търново няколко часа, през които горският павилион бе активно посещаван от граждани. Хората имаха възможността да се забавляват с популярната в цял свят Jenga, да попълнят анкета, за да разберат доколко познават българската гора, както и да си направят снимки пред интерактивната стена. Тя представя красотата на горските територии у нас, как те помагат на хората и как даровете на природата променят ежедневието ни.
Сет от дървена масичка и пейки бе на разположение на най-малките боляри, които с цветни спрейове оставиха своите послания. Комплектът е подарък за Велико Търново от ръководството на ДГС „Болярка“

